Realităţi şi provocări actuale privind pastoraţia şi sprijinirea persoanelor vârstnice

I . Vă vorbesc despre om. Omul lui Dumnezeu.

Omul, „ este ceea ce mănâncă ”, o ființă cuvântătoare ( logică) , muritoare, primește știință, adică cunoaștere și înțelepciune ca hrană. Întreaga lume este pentru el o masă abundentă cu una din formele ei prânz sau cină, prezență de multivariate sau multicolore, largi aspecte și ingrediente ale vieții.

Ospățul sățios alcătuiește reflecția centrală în tot cuprinsul Bibliei în care lumea este pentru om împărtășire de hrană ce o primește în dar cu scopul de a produce în el legătura trainică, cu Dăruitorul, Ființa Superioară, Una în trei Persoane, Dumnezeu Preasfânta Treime.

Tot Universul există pentru al face cunoscut pe Dumnezeu omului, iar el hrănindu-se să exprime mulțumirea sa spre El în laude, osane și slăviri. Omul este o ființă înfometată de Dumnezeu. (1) Nu este singura ființă în această stare, tot ce există trăiește mâncănd, însă omul singur binecuvintează pe Dumnezeu pentru hrană și viața pe care le primește de la El sau răspunde binecuvântării lui Dumnezeu cu propria lui binecuvântare.

Sfânta Scriptură adaugă: „ un om adevărat, … este …neprihănit, drept, cinstitor de Dumnezeu, ferindu-se de tot lucrul rău ”- Iov 1,1 , apoi adaugă „ Mare lucru și de cinste e omul milostiv ”… înseamnă că poate deveni ființă nemuritoare participând activ la comuniunea cu Divinitatea, (Proverbe 20,6).

Iată calități de persoană vie ce se descoperă ca o flacără arzândă ce nu se stinge și, nu trebuie să se stingă, adică nu-și diminuează esența fecundă, binefăcătoare și valoroasă. Este făptură cinstită cerescă, (2) podoabă cu înfățișare și frumusețe, un chip și asemănare, spre ce ? Care este scopul? Țelul omului este să tindă spre măreția și strălucirea slavei și a Împărăției lui Dumnezeu, Preamărirea lui Dumnezeu.

Omul găsește în el trăsături ce-l invită la creștere, gata să debordeze de sensuri și măreții, de bine strălucitor. Se vede, într-adevăr un progres neîntrerupt pe drumul desăvârșirii. Orice slăbire a atenției în privința respectării poruncilor lui Dumnezeu, a legii evanghelice aduce după sine căderea ( I Corinteni 10,12 ). Creștinul trebuie să exercite necontenit un autocontrol pentru a nu cădea în ispită ( Galateni 6,1). Cu greu se va putea ridica dacă a căzut, cu greu va putea să se pună iarăși în mișcare în direcția pe care nu încetează să o dorească.

Vârstnic , bătrân, prezvitis, termen folosit în Noul Testament, pentru a desemna pe bărbatul trecut de 60 de ani ( Filimon 9; cf. Luca 1,18 ), este sinonim cu „ presbiteros ”, mai vârstic ( I Timotei 5,1; cf. Ioan 8,9 ). (3)

În comunitatea ortodoxă învățătura influențează decisiv viața membrilor ei (Filipeni 2,15). Comportarea bună a vârstnicilor înseamnă pentru cei tineri călăuză, exemplu vrednic de urmat (Evrei 11,2). Întruchiparea idealului moral creștin. Sfântul Apostol Pavel începea descrierea modelului moral de urmat cu acela al bărbatului în vârstă. Libera acceptare a învățăturii Mâtuitorului Iisus Hristos aduce obligația morală permanent care să fie călăuză a vieții de fiecare zi.

Sfântul Ioan Gură de Aur spune că și vârstnicul are slăbiciunile sale, mai mici decât tinerețea: trândăvirea, lenea, uitarea, neagerimea, iuțimea în necaz.

Iar Sfântul Apostol Pavel în Epistola către Tit, capitolul II îndeamnă pe creștini vârstnici să fie treji (nifalios), adică lucizi, sobrii, cumpătați, veghetori pentru a caracteriza starea specifică în așteptarea Parusiei (I Tesaloniceni 5,6,8 cf. I Petru 1,13; 4,7;5,8), menținerea permanent a vieții lor morale pe aceleași culmi ale trăirii creștine. Cere să-și cultive luciditatea, mintea ageră și sobră, o permanent tinerețe duhovnicească ca o bună propovăduire a Evangheliei între oameni. ( Matei 5,16;Ioan 15,8; I Petru 2,12)

Al doilea îndemn este să fie cinstiți (semnos), onorabili, venerabili, să-și îndrepte gândul către orice virtute, să caute „cele ce sunt adevărate, cele ce sunt de cinste, câte sunt drepte, câte sunt curate, câte sunt vrednice de iubit, câte sunt cu nume bun ” (Filipeni 4,8 ). O viață ireproșabilă, desprinsă dintr-o atitudine corectă în orice împrejurare, o trăire duhovnicească plină de smerenie dăruită cinstirii de Dumnezeu.

Al treilea îndemn formează însușirea omului care a atins o înaltă treaptă a virtuții, a celui care nu mai trăiește sub robia patimilor, a purtărilor ușuratice, frivole. Omul întreg la minte, intact, sănătos, teafăr, nevătămat, ponderat, prudent, prevăzător, chibzuit, precaut, cuminte, cu bun simț, înțelept. Îndrumătorul matur prin excelență, a celui a cărui viață dobândește valoare de exemplu pentru semenii săi.

A patra calitate cerută vârstnicilor este să fie sănătoși în credință, în dragoste, în răbdare. Moral sănătos califică pe cel care cultivă dreapta învățătură ( I Timotei 1,10; II Timotei 4,3; Tit 1,9), cuvintele cele sănătoase ale Mâtuitorului Iisus Hristos ( I Timotei 6,3, cf. II Timotei 1,13 ). Să fie sănătoși în credință, în autentica și dreapta învățătură, adică aprofundare a convingerilor creștine, lărgire a orizontului duhovnicesc( I Timotei 1,2,4,19; 2,7,15; 3,9; 4,1,6,12; II Timotei 2,18 ), o mai deplină pătrundere și trăire a adevărului evanghelic ( Tit 1,13; 2,2), altfel vor suferi de boala discuțiilor și a certurilor de cuvinte ( I Timotei 6,4; cf. Romani 4,19; 14,1).

Sănătate în credință(agapi) înseamnă autenticitate și intensitate a acestei virtuți teologice care se definește , în primul rând ca slujire dezinteresată, plină de jertfă, „ slujire a prietenilor (Ioan15,13), care sunt toți semenii noștri (Luca 10,30-37), ca fidelitate față de învățătura Mântuitorului (Ioan 14,15,21; 15,10), ca totală capacitate de identificare cu nevoile semenului și de înțelegere a năzuințelor acestuia (I Corinteni 13,4-7). Dragosteaneste, în fond, emblem, marca creștinului authentic ( Ioan 13,1-3 ), omului cel nou, a ucenicilor lui Hristos (Ioan 13, 34-35) (4)

Răbdare, denumire ce arată o însușire a creștinului pusă în lumină de Sfântul Apostol Pavel ca: perseverență, stăruință, constantă, calm; este așteptare a făgăduinței bunătăților viitoare (Evrei 10,36), necesară în suferințele îndurate de creștini ( Romani 5,3-4; II Corinteni1,6; 6,4; Iacob 1,3), însoțită de nădejde ( Romani 8,25; 15,4; I Timotei 6,11). Virtutea răbdării este cea mai potrivită pentru vârstnici și se află prezentă pe scara virtuților între înfrânare și evlavie (II Petru 1,6) virtutea deplinei maturități și înțelegeri duhovnicești a lucrurilor. Caracteristică slujitorilor lui Dumnezeu (II Corinteni 6,4) și semn al întăririi cu toată puterea de sus (Coloseni 1,11). Un portret complet de natură să sublinieze importanța și rolul deosebit al unei categorii de credincioase în comunitatea locală bisericească este al femeilor creștine în vârstă. Ele trebuie să

urmeze drumul unor virtuți specifice, la care sunt chemate, prin rolul maiestos care îl au în Biserică. Exigența se focalizează pe înfățișarea acestora, de sfântă cuviință, ținută, atitudine, fel de a fi, stil de viață, se referă atât la îmbrăcăminte cât și la comportamentul lor în general, la felul cum o persoană arată înaintea semenilor, apariția sa să influențeze în bine asupra acestora. Viața aleasă se arată din chipul cel din afară, de domeniul evidenței.

Caracteristicile acestui chip onorabil sunt: sfințenia, adică să fie persoane demne de lucrări sfinte, slujitoare a învățăturii creștine prin ținută și fapte ( cinstirea lui Dumnezeu, primitoare de străini, ajutătoare celor strâmtorați, stăruitoare în lucruri bune, să arate existența unei vieți curate îndrumătoare morală a tinerilor și a oricărei femei, văduve, diaconițe), să manifeste rugăciune asiduuă și permanent. Altă caracteristică este să fie neclevetitoare. Diavolos înseamnă iubitor de rău, clevetitor, calomniator, arată gravitatea acestui păcat. Altă caracteristică să fie „nerobite de vin mult”( I Timotei 3,8), adică fără abuz de băutură, astfel se arată că unele femei vărstnice pot să devină vicioase. Altă calitate este să învețe de bine dând sfaturi bune călăuzind pe tinerile creștine, mai ales în cadrul propriei familii. Creșterea și educarea copiilor, a nepoților. (5)

1. Marginalizarea persoanelor vârstnice și excluziunea socială a acestora

Astăzi se simte o depărtare a vârstnicilor într-o zonă de abandon al comunității. Vocația și importanța lor sunt deturnate printr-o mentalitate de consum – totul se vinde și se cumpără - care diminuează până la disoluție taina persoanei prin tendințe ideologice care promovează atitudini bazate pe egoism, relativism și nihilism. Bătrânii există pentru copii ca icoanele de pe pereții casei. Sunt acolo, noi ne vedem de ale noastre, când vom avea timp îi vom vizita. Prioritar este iureșul dat de timpul actual, o existență bazată pe individualism, cu o cultură fundamentată pe plăceri și divertisment. Performanța serviciului pentru acumularea de capital de împlinirea visurilor o carieră recunoscută, familie modernă cu nenumărate facilități de petrecere a timpului liber. Se urmărește relaxarea cât mai îndelungată. Viața de familie tinde să fie substituită de moduri artificiale de existență. Comunicarea și comuniunea dintre părinți și copii sunt estompate prin insuficientă și inconsecventă cultivare a valorii sfințeniei.

Fuga de suferință pentru adoptarea unui trai cât mai confortabil pentru a nu mai exista nevoia de a atârna de regulile. Responsabilizarea, sfătuirea și corecturile autoritare ale comunității sunt văzute drept deranjante pentru emanciparea persoanei postmoderne aflate pe drumul de creștere și maturizare a capacităților primite în dar de la naștere, dar energia se consumă nu spre comuniune frățească și socială, ci spre individualizare cât mai grabnică. De fapt generațiile actuale își fac rău fără să se gândească. Se rup de rădăcini. Are loc frângerea unității și a strălucirii potențiale. Este negarea omului ca ființă capabilă să Preamărescă Creatorul, pe Care Îl adoră, și simte că se hrănește și se împlinește când își exercită această mișcare ontologică de a sluji pe Dumnezeu prin semeni. „ Cu vrednicie și cu dreptate este a-Ți cânta Ție, pe Tine a Te binecuvânta, pe Tine a Te lăuda, Ție a-Ți mulțumi, Ție a ne închina, în tot locul stăpânirii Tale ...” o expresie psalmodiată în cadrul Sfintei Liturghii a acestei menirii genuine a umanității. Acomodarea este cuvântul cel mai folosit ca rușinare de tradiția sănătoasă, considerată învechită și se preferă parcarea și amânarea răspunderilor. Astfel tendințele din societatea actuală prezintă semnale de înbolnăvire și decădere.(6)

1. Vârsta a treia, o perioadă amenințată de singurătate. Exodul tinerilor;

Vârsnicii se găsesc actualmente în singurătatea propriei case unde timpul se dilată și face neputința fizică de nesuportat. Boli cronice sau afecțiuni fizice care cauzează un handicap permanent sau sever. Televizorul ar trebui să le vină în ajutor, să le păstreze contactul cu exteriorul, știrile la timp, filmele, emisiunile de divertisment nu ușurează ci adâncesc și mai mult sentimentul de abandon. Cât de mult se lărgește separarea de origini, tristețea, inutilitatea, se pierde și se uită motivația de a trăi. Imperiul morții în expansiune din cauza evident a proliferării dezmierdărilor de orice fel, a împătimirilor dezumanizante. Era informaticii duce pe om în primejdia robotizării. Uneltele extraordinare, leptopul și internetul, tind să-l subjuge. În aceste vremuri de uriașe transformării omul trebuie ocrotit. Familia trebuie ocrotită. Trăinicia și armonia ei sunt imperative ale acestor zile , în care omenirea trece printr-o răscruce.

Corupția și neîncrederea în autorități sunt cauze ale exodului tinerilor. Mare provocare pentru viitorul României este predispoziția tot mai multor români de „a-și lua lumea-n cap” și de a-și părăsi vatra conturează de fapt aspectul unei catastrofe. Soluţia salvării personale prin emigrare devine „indiciu al alienării și al înstrăinării de sine”. Abandonarea neamului aduce dezorientare spirituală, o existenţă lipsită de sens. Desăvârșirea creștină așa cum bine o mărturisește Sfântul Apostol Pavel nu se măsoară după alegerea unui spațiu geografic *„*mai bine înzestrat cu posibilități economice, de confort șientertainment*”* ci se decide „într-o relație de armonie cu o cultură și o spiritualitate de factură etnică” adică „miracolul se înfăptuiește în timp” cauzat de calitatea viețuirii și nu „într-un spațiu geografic exterior nouă”

(7) Doamna Doina Cornea „îi sfătuia pe tineri să nu rămână încremeniți într-o senzație cronică de neputință și de nemulțumire față de soarta neamului românesc din care se putea naște aproape inevitabil „capitularea”, plecarea. Tânărul român era chemat să rămână acasă, să-și dorească” să se angajeze pe drumul unei adânci prefaceri moral-spirituale personale care să determine apoi, printr-un efect cumulat, adevărata salvare sau consecinţa firească a renaşterilor spirituale individuale, în libertate, adevăr și credință.

Urmările acestei „revărsări de populație spre toate zările” pricinuiește o agresivitate necunoscută istoriei românești: familii dezorganizate, copii pentru care mama și tata sunt doar „ființe virtuale”, case și localități întregi părăginite*.* Sunt invocate motive destul de credibile: a devenit insuportabilă atmosfera din țară inundată de necinste și hoție, dar și pentru a găsi o viață mai bună*.* Pe alocuri se împlinesc visele, este atins un confort material stabil. Însă „marea parte a românilor emigranți poartăîn suflete durerea dezrădăcinării din leagănul existențial originar pe care, între altele, îl alcătuiesc familia, obiceiurile, tradițiile, locurile natale sau națiunea.”

Ne dăm seama că bucuria și sensul vieții depind mai puțin de a avea sau de schimbarea „disperată a spațiului geografic în care trăim” ci de orientarea spre transformare mental bazată pe temelia cu valori spirituale, morale și culturale. Se descoperă „rostul benefic al unor solidarități de tip traditional (familiale, comunitare, naționale) în măsură să tempereze egoismul distructiv care, de la o limită încolo, învrăjbește și canibalizează energiile societății.” Abia apoi, vom putea aștepta cu îndreptățire realizările de ordin material de care suntem atât de obsedați, despre care vorbim atât de mult dar reușim să înfăptuim atât de puțin. Fenomenul emigrației, atât de nociv pentru destinul neamului, va intra, în sfârșit, în etapa refluxului, energiile spiritului, în ansamblul lor, rămânând acasă pentru a duce mai departe reclădirea conștiințelor și a plaiurilor românești.” (8)

1. Violența fizică și psihică asupra persoanelor vârstnice;

Violența este un instrument pentru menținerea sau tulburarea unei anumite ordini. Utilizarea constrângerii fizice sau emoționale asupra bătrânului, în scopul impunerii puterii și a controlului. Violența este abuz de putere care duce la maltratare. Factori care pot crește, sau pot diminua apariția fenomenului de violență, sunt: cei economici, nivelul de educație, statut social, imitații dobândite. Violență fizică se pricinuiește prin vătămarea sănătății unei persoane produse prin gesturi și lovituri până la răni grave.

Violență psihologică sunt izolarea victimei (legarea, încuierea în diferite spații închise), neacordarea răspunsurilor emoționale, terorizarea, refuzul de a-i acorda ajutor, degradarea, exploatarea, folosirea ca servitor, coruperea morală prin amenințări, minimalizare și umilire. Violența sexual prin forțarea la astfel de activități, hârțuirea, propuneri, gesturi hâde. (9)

Violența economică limitează accesul la finanțarea nevoilor, interzicerea muncii,deposedarea de bunuri. Violența de natură socială include izolarea de vecini, prieteni, controlul strâns, restricționarea activităților

1. Nevoia de asistență continuă a persoanelor vârstnice. Provocarea oferită de asistența instituțio­nalizată;

Neliniștea și teama sunt surse a numeroase afecțiuni, inclusive a tulburărilor la nivel molecular sau care țin de imunologie. Prevenția califică un ajutor dat omului să preîntâmpine boala, să se elibereze de angoasă, să se îndrepte către voia lui Dumnezeu. Asceza sufletului prin eliberarea de individualismul anxios să fie trecut dintr-un spațiu al fricii și crispării într-unul al dragostei. Asceza trupului printr-o igienă de participare la solidaritate umană și cosmică. Presupune moderație, împărțirea bunurilor cu ceilalți, o reducere controlată a bunurilor de consum, provocatoare de tulburări și numeroase boli. Libertatea de bucurie și de sărbătorire un bun exercițiu de eliberare de frământări, de regrete, de crispări, de atitudini formaliste generate de frică și de tabieturi culturale și superstiții. Toate aceste eliberări duc la redescoperirea trupului ca templu al Duhului Sfânt. Așa cum împodobim un temple, așa ne împodobim și ne înfrumusețăm trupul. Elemente evanghelice ca uleiul, parfumul, aromele, vinul și apa au rolul descoperitor al ritmului transfigurator. Rugăciunea inimii un mijloc de primere de forță interioară prin care putem lupta cu răul și întunericul din noi. Face să rodească lucrarea Duhului Sfânt în intimitatea persoanei. Prin suflet se vindecă trupul. Mai întâi cuvântul, sfatul afectiv, apoi medicamentul. O atitudine generoasă ajută și, înseamnă depășirea propriului eu, a propriilor prejudecăți și repulsii. A fi răbdător cu vârsticul înseamnă a-l ajuta să-și reîntregească unitatea, identitatea, înseamnă să participi la refacerea sa morală, la redarea vieții lui Bisericii lui Hristos. În atenția acordată transmitem semenului foarte mult din propria noastră personalitate. Acceptarea că celălalt este diferit, adică altfel dar tot bun și valoros aduce speranța de a nu plasa pe celălalt în singurătate și în anonimat. A te revolta împotriva bătrâneții sau a bolii, înseamnă a te revolta împotriva lui Dumnezeu. (10)

Instituționalizarea vine cu consecințe grave asupra vârstnicului cum sunt: pierderea identității, autonomiei, desrădăcinarea culturală, pozițiile umilitoare la care sunt supuși, pierderea rolurilor clădite de-o viață, participarea la aceleași activități fac să simtă obligație de a face ceva contrar preferințelor proprii.

1. Formarea și educația tinerilor în direcția ocrotirii și ajutorării persoanelor vârstnice

Tinerii au nevoie să experimenteze, pe lângă sfaturile bune ale educatorilor sau părinților, au nevoie de prilejuri de a-și asuma anumite riscuri, iar de greșesc să învețe să suporte consecințele propriilor greșeli. Un model biblic este arhiereul Eli care din cauza unei hiperprotecții, fiii lui, Hofni și Fineas „ erau niște oameni răi care nu cunoșteau pe Domnul ”( I Regi 2, 27-36). În dubla autoritate de părinte și arhiereu, Eli nu s-a dovedit în stare să-și educe odraslelr în frica de Dumnezeu și rușinea de oameni. Părinții cu un comportament prea protector îi deprind pe copiii și pe tineri cu obiceiul nesănătos de a se baza doar pe mama și pe tata și mai puțin pe ei înșiși și aproape deloc pe Dumnezeu. Părintele posesiv are ca motivație principal teama, uitând că teamă exagerată arată lipsa de încredere în Dumnezeu și, nu în ultimul rând, lipsa de încredere în tânăr. Dacă li se cere tinerilor să-și cinstească părinții ( Ieșirea 20,12), părinții sunt îndemnați de apostol să nu -și întărâte copiii ( Efeseni 6,4).

Opusul hiperprotecției este nepăsarea sau neglijența în creșterea și educarea copiilor. Neasigurarea unui adăpost adecvat, hrană potrivită odată cu creșterea și cu efortul depus, îmbrăcăminte, ajutor medical în caz de boală, școlarizare, colaborarea cu Școala, asigurarea unei armonii sănătoase. (11)

Model de educație se găsește în cartea Deuteronom 6,6-7 : „ Și poruncile acestea pe care ți le dau Eu astăzi, să le ai în inima ta. Să le întipărești în mintea copiilor tăi, și să le vorbești de ele când vei fi în casă, când vei pleca la drum, când te vei culca și te vei scula ”. Rezultă îndemnul față de părinți de a fi preocupați de educarea copiilor.

Dăunătoare sunt anturajele nefolositoare și pline de nenumărate primejdii. ( Pildele lui Solomon 1, 10-14). Oamenii sunt mai ușor de ademenit la păcat în perioada tinereții, când sunt mai ușor de influențat. Atracția îi va tenta să se atașeze majoritîții și să se desfete de plăceri vinovate, care vor aduce suferințe ( 1,27).

Vulnerabili de sentimente de nesiguranță și pierdere a respectului de sine, de răcire a relațiilor cu prietenii și colegii sunt tinerii când asistă la plecarea părinților în străinătate pentru venituri consistente. Timp prea mult trăit departe de cel puțin un părinte îi fac să se simtă stigmatizați, marginalizați, abandonați. Majoritatea cazurilor copiii proveniți din familii dezorganizate sunt instabili emoțional, manifestă „fobii școlare”, absenteism, lipsa motivației de a învăța. Unii cad pradă depresiei.

Pentru evitarea căderilor de tot felul pentru tineri protecția se află în prezența unui bătrân sau mai multora. Frământările capătă liman de mântuire la ascultarea vorbelor blânde și pline de consistență produse în malaxorul trăirilor intense, a experienței eșecurilor și ridicărilor nebănuite încă, de mintea tânără. Conversațiile au rost de convertire la trăirea vieții în chip frumos, de îmbrățișarea bucuriei ce vine prin darul Bunului Dumnezeu. Prezența vârstnicului aduce mai aproape întâlnirea cu Însuși Dumnezeu.

Tineri pot oferi mult ajutor celor cărunți, dar au și marea șansă să învețe de la sursă tainele vieții, să găsească răspunsurile râvnite, după cuvântul Scripturii: „ Întreabă pe tatăl tău, și-ți va da de știre” ( Deuteronom 32,7). Adică în bătrân găsești îndrumătorul și conducătorul pe corabia vieții tale. (12)

1. Eutanasia, formă de necinstire a persoanelor vârst­nice.

„ Moartea este un evenimentul cel mai important din viața omenească, tragic ce survine în viață într-o zi și la o oră necunoscute. Ea plasează pe om în mod brutal la granița dintre natural și supranatural, acolo unde apare falia fundamentală dintre lumea mohorâtă și limitată a căderii și Împărăția lui Dumnezeu.” Sparge monotonia păcatului și dă adevăratul sens unei vieți, acela de a intra în veșnicie. Acet fapt ne determină să privim moartea cu teamă și respect, dar și cu speranța care învinge suferința și lacrimile. Moartea se impune a fi trăită ca o „trecere” în Împărăția lui Dumnezeu” spune Claude Hiffler în articolul Eutanasia „ Conștiința va rămâne întotdeauna mai presus de măsurile legislative”. (13)

În fața suferinței bătrânilor este necesară o aplecare cu răbdare, afecțiune și tăcere. Rugăciunea sobră, imploratoare devine instrumentul principal prin care recunoaștem că avem nevoie de Dumnezeu Vindecătorul și Miluitorul. Omul nu poate fi ignorat, redus la o făptură biologică și psihică, pentru că este mai mult, este fiul Domnului, chipul lui Dumnezeu. Astfel moartea provocată – eutanasia- ar trebui să fie înlocuită cu îngrijirea bolnavului avându-se în vedere răsplata pentru eternitate oferită de Mântuitorul Iisus Hristos, la Parusie.

Învățătura Domnului Hristos se referă la schimbare interioară, la convertire (Marcu 1,14-15). Cei care se lăudaseră că sunt drepți au fost alungați ( Luca 18,9). S-au alungat ei înșiși de la cina la care fuseseră poftiți (Luca 14,15). Fariseul care credea într-o morală obiectivă nu a coborât din templu neprihănit, spre deosebiren de vameșul care cerea îndurare de la Domnul pentru păcatele și slăbiciunile lui omenești.

Viața este dar al lui Dumnezeu și scopul ei este trăirea în unire veșnică cu Dumnezeu. Nu se îndreaptă spre moarte și, atunci creștinul privește viața ca „ofrandă” adus lui Dumnezeu, urcuș spre eternitate și divinitate prin transfigurare trupească și sufletească. Comunitatea bisericească se impune să dea dovadă de atenție sporită și respect față de bolnavi, să înalțe rugăciuni și să-i viziteze des. Taina Sfântului Maslu va aduce ușurare bolnavilor în suferință. (14)

Fiecare creștin are datoria de a medita la Lumina dumnezeiască, nu numai medicii, asistenții, infirmierii, preoții, ci este valabil pentru toți. Importantă este credința. Cel care poartă în sine pe Duhul Sfânt are puterea de a răsfrânge credința asupra celor din jur. Acest fapt este valabil și important pentru toți care se apropie de sfârșitul vieții, căci nimic nu este mai grav și mai dramatic decât să fii lăsat în singurătate.

Sentimentul de singurătate este mai greu de îndurat pentru bolnav decât conștiința faptului că se află în ultimele clipe ale vieții sale pământești. Bolnavul are nevoie de prezența noastră fizică, ca mărturie vădită ca mergem pe același drum ca el, că simțim alături de el prezența lui Dumnezeu, singurul semn de speranță. Și trebuie să rămânem alături de el până în ultimul moment. Orice eveniment din viața noastră ne poate ajuta în drumul nostru către Dumnezeu, bucuriile ca și încercările, chinurile, suferințele, bolile și sfârșitul este o cale de a ne apropia de Dumnezeu. O perioadă esențială ce trebuie trăită din plin, în fața Dumnezeului său cu care stabilește o relație strânsă, între ființa creată și Creatorul său. Această ultimă confruntare se găsește în spațiul dragostei dintre Dumnezeu și om. De aceea, nu este indicată întreruperea ei prin eutanasie, dar nici prelungirea ei artificială prin terapii insistente. O făptură aflată în suferință nu are nevoie de o cateheză, nici de sfaturi, ci doar de ajutor și iubire. O ființă a cărei vocație este de a-și dovedi credința în fiecare clipă a vieții sale, în tot ceea ce face, în fapte și cuvinte.

Viața în Biserică exclude orice formă de individualism. Boala, suferința unui membru, oricare ar fi acesta, reprezintă o suferință pentru toți. În această unitate, fiecare poartă suferința fratelui său, iar Biserica întreagă poartă suferința tuturor făpturilor. Să fii alături de fratele aflat în ultimele clipe a vieții este un dat natural în viața Bisericii, o șansă și condiție de accedere în Împărăția lui Dumnezeu.

Note biografice:

1. Pr. Prof. Alexander Schmemann „ Pentru viața lumii ”, Editura Basilica a Patriarhiei Române, București – 2012, pag.16 și 149

(2) „ Aghiasmatar ”, Editura Institutului Biblic și de misiune al Bisericii Ortodoxe Române, București – 2002, pag. 233, prima rugăciune de la înmormântare

(3) Preot Dr. Sabin Verzan „ Epistola Sfântului Apostol Pavel către Tit”, Editura Institutului Biblic și de Misiune al Bisericii Ortodoxe Române 1994, pag. 187- 189

(4) Idem Preot Dr. Sabin Verzan

1. Sfântul Ioan Hrisostom, „ Comentariile sau Explicarea Epistolelor pastorale: I și II Timotei, Epistola către Tit și cea către Filimon ” , traducere din limba elină, ediția de Oxonia, din 1861 de Archiereul Theodosie A. Ploieșteanu, Editura Atelierele grafice, societate anonimă, București 1911, pag.
2. Idem

(7) (Doina Cornea, Scrisori deschise şi alte texte, Editura Humanitas, București, 1991, p. 34)

(8) Idem

(9) PS. Varlaam Ploieșteanu, Pr. Prof.Dr. Ștefan Buchiu, Conf. Dr. Nicolae Adrian Lemeni, Pr. Conf. Dr. Daniel Benga, Pr. Lect. Dr. Gheorghe Holbea, Diac. Dr. Florin Marica, „ Familia creștină, o binecuvântare pentru Biserică și Societate”, Editura Basilica a Patriarhiei Române, București 2012, pag. 215

(10) Idem

(11) Idem pag.180

(12) Arhimandrit Vasilios Bacoianis, „ Duhovnicul și Spovedania”,Editura de suflet, Tabor, București 2012, pag. 89.

(13) Dominique Beaufis, Pr. Boris Bobrinskoy, Pr. John Breck, Olivier Clement, Claude Hiffler, Pr. Ioannis Chryssavgis, Mitropolitul Meletios, Pr. Ignace Peckstadt, Pr. Jean Roberti, Bertand Vergely, „ Bioetica și Taina Persoanei, Perspective Ortodoxe. ”, Editura Bizantină, București 2006, pag.205.

(14) Arhimandrit Melchisedec Ștefănescu „Teologia Pastorală”, Editura Mitropoliei Moldovei și Bucovinei- Doxologia 2011, pag 53